ZAGREB/MOSKVA - Ruski predsjednik Vladimir Putin naredio je istragu u svrhu utvrđivanja jesu li bile poduzete sve potrebne mjere za sprječavanje stradanja ljudi u katastrofalnim poplavama koje su pogodile Krasnodarski kraj na jugu Rusije, a u kojima je izgubilo život 146 osoba, javljaju u nedjelju ruski mediji.

"Na području Krimska poginule su 134 osobe, u Gelendžiku devet, a u Novorosijsku tri", rekao je viši pomoćnik glavnog istražitelja Krasnodarskog kraja Ivan Sengerov.

Poplava je u noći na subotu pogodila više od pet tisuća domova u tri grada - Gelendžiku, Krimsku i Novorosijsku - i nizu sela u Krasnodarskom kraju. Liječničku pomoć je zatražilo 320 ljudi, među kojima 448 djece, a hospitalizirane su 104 osobe. Vlast zasad nisu objavile koliko se ljudi vodi pod nestalima. Ministarstvo za izvanredne situacije je priopćilo da je poplavama pogođeno 12.071 osoba.

Ruski hidrometeorološki centar izvijestio je u subotu da je na Krasnodarski kraj pala količina kiše koja u prosjeku padne u pet mjeseci.

Putin je u subotu iz helikoptera razgledao najteže pogođena područja i nazočio je sastanku kriznog stožera u Krimsku. On je opovrgnuo informacije da je tragičnim posljedicama poplava pridonijelo nekontrolirano izlijevanje vode iz umjetnog jezera.